Earth Hour – Avveniment annwali biex titqajjem kuxjenza ambjentali Għal sena oħra konsekuttiva, il-Ministeru għall-Ambjent, it-Tibdil fil-Klima u l-Ippjanar fakkar l-avveniment tal- Earth Hour, li din is-sena qed jiġi kkommemorat illum, nhar is-Sibt 27 ta' Marzu. Dan tħabbar mill-Ministru għall-Ambjent, it-Tibdil fil-Klima u l-Ippjanar Aaron Farrugia li spjega li l-għan tal- Earth Hour huwa li titqajjem kuxjenza ambjentali, partikolarment billi jiġi mfakkar id-dmir ta' kull individwu fil-ħarsien tal-ambjent, fejn ftit sforz minn kulħadd jista' jissarraf f'benefiċċju globali. Il-ministeru ingħaqad ma' pajjiżi oħra, biex titqajjem kuxjenza fuq il-problemi relatati mal-konsum eċċessiv u mhux sostenibbli tal-enerġija, li jġib miegħu diversi impatti negattivi, bħat-tniġġis tal-arja u l-ħela tar-riżorsi. Saret kollaborazzjoni fost entitajiet lokali sabiex jintefa' d-dawl mit-8.30pm sa 9.30pm, fosthom il Berġa ta Kastilja, il-Funtana tat-Tritoni, il-binja tal-Parlament, diversi ministeri u kunsilli lokali, ġonna u binjiet oħrajn. Il-ministru spjega li t-tema ta' din is-sena kienet 'Tkellem għan-Natura', fejn jispikka l-fatt li l bniedem huwa dak responsabbli għall-ambjent ta' madwarna, fejn hu biss għandhu l-poter li jkun il vuċi għan-natura u jħarisha. "In-natura hija l-ikbar mekkaniżmu b'saħħtu li għandhu l-bniedem kontra l-effetti negattivi tat-Tibdil tal-Klima. Jekk il-bnedem ma jibżax għan-natura u din tfalli, hekk ifallu ukoll l-ekosistemi u dak kollhu li jiddependi l-bniedem fuqu", qal il-ministru, filwaqt li ħeġġeġ lil kulħadd jipparteċipa f'din l-inizjattiva fid-djar tagħhom u l-post tax-xogħol tagħhom, u jibqgħu konxji dwar l-użu tal-enerġija tul is-sena kollha.